b'\n_START_ARTICLE_\nAlbertina (muziejus)\n_START_PARAGRAPH_\nAlbertinos grafikos rinkiniai (vok. Grafische Sammlung Albertina) arba tiesiog Albertina \xe2\x80\x93 meno muziejus Vienos centre, \xc4\xafrengtas ercherzogo Alberto r\xc5\xabmuose. Pasaulyje pla\xc4\x8diai \xc5\xbeinomas savo rinkiniais, ypa\xc4\x8d grafikos kolekcija. Vienas i\xc5\xa1 labiausiai lankom\xc5\xb3 turistini\xc5\xb3 objekt\xc5\xb3 Austrijos sostin\xc4\x97je, pavadintas jo \xc4\xafk\xc5\xabr\xc4\x97jo hercogo Alberto Kazimiero Augusto Saksonie\xc4\x8dio-Te\xc5\xa1inie\xc4\x8dio vardu.\n_START_SECTION_\nIstorija\n_START_PARAGRAPH_\nMeno kolekcijos u\xc5\xbeuomazga susiformavo Presburgo (dab. Bratislavos) pilyje 1765-1781 m., kur hercogas Albertas kartu su \xc5\xbemona Marija Kristina Habsburgiete-Lotaringiete rezidavo kaip Vengrijos karalyst\xc4\x97s valdytojai. 1795 m. jie nusipirko r\xc5\xabmus Vienoje ir persikraust\xc4\x97 ten gyventi kartu su savo kolekcija. Pastatas buvo perstatytas ir pritaikytas meno rinkiniams laikyti bei eksponuoti. Nuo 1822 m. \xc4\xaf j\xc4\xaf gal\xc4\x97jo patekti visi norintys, vienintelis reikalavimas buvo av\xc4\x97ti nuosava avalyne. Tai buvo demokrati\xc5\xa1kas \xc5\xbeingsnis tuometin\xc4\x97je Austrijoje, nes \xc4\xaf kitus muziejus buvo \xc4\xafleid\xc5\xbeiami tik kilmingieji. Po hercogo Alberto mirties r\xc5\xabmus paveld\xc4\x97jo erchercogas Karlas, v\xc4\x97liau - erchercogas Albertas Frydrichas Austrijietis bei erchercogas Frydrichas Austrijietis. Kartu augo ir kolekcija._NEWLINE_1919 m. pastatas kartu su paveikslais ir kitais k\xc5\xabriniais per\xc4\x97jo Austrijos respublikos nuosavyb\xc4\x97n, po met\xc5\xb3 r\xc5\xabmuose buvo patalpinti ir Karali\xc5\xa1kosios bibliotekos meno rinkiniai. \xc5\xa0iam naujam valstybiniam muziejui 1921 m. buvo suteiktas Albertinos vardas._NEWLINE_1945 m. kovo m\xc4\x97nes\xc4\xaf bombarduojant Vien\xc4\x85 nukent\xc4\x97jo ir Albertina. Pastatas deg\xc4\x97, \xc5\xa1alia buvo visi\xc5\xa1kai sugriautas garsus gyvenamasis namas, \xc5\xbeinomas Pilypo dvaro vardu  (vok.  Philipphof). Antr\xc4\x85j\xc4\xaf pasaulin\xc4\xaf kar\xc4\x85 \xc5\xa1iandien\xc4\x85 primena aik\xc5\xa1t\xc4\x97je prie\xc5\xa1ais muziej\xc5\xb3 pastatytas paminklas karo ir fa\xc5\xa1izmo aukoms atminti. _NEWLINE_1998 m. Albertina buvo kompleksi\xc5\xa1kai rekonstruota, \xc4\xafvesta paskutinius saugumo reikalavimus atitinkanti vidaus tvarka. \xc5\xa0iandien tai labiausiai lankomas muziejus Austrijoje.'